32007D0074
L 032/183
JURNALUL OFÍCIAL AL UNIUNII EUROPENE
DECIZIA COMISIEI
din 21 decembrie 2006
de stabilire a valorilor armonizate ale randamentului de referință pentru producția separată de electricitate și căldură în conformitate cu Directiva 2004/8/CE a Parlamentului European și a Consiliului
[notificată cu numărul C(2006) 6817]
(Text cu relevanță pentru SEE)
(2007/74/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2004/8/CE a Parlamentului European și a Consiliului privind promovarea cogenerării pe baza cererii de energie termică utilă pe piața internă a energiei și de modificare a Directivei 92/42/CEE (1), în special articolul 4 alineatul (1),
întrucât:
(1)
În temeiul articolului 4 din Directiva 2004/8/CE, Comisia trebuie să stabilească valori armonizate ale randamentului de referință pentru producția separată de electricitate și căldură, constând într-o grilă de valori diferențiate după factori relevanți, inclusiv anul de construcție și tipurile de combustibil.
(2)
Comisia a realizat o analiză bine documentată în conformitate cu articolul 4 alineatul (1) din Directiva 2004/8/CE. Progresele în cea mai bună tehnică disponibilă și justificabilă economic de care s-a ținut seama pe parcursul perioadei reglementate de această analiză arată că ar trebui să se stabilească o distincție în funcție de anul de construcție al unității de cogenerare pentru valorile armonizate ale randamentului de referință pentru producția separată de electricitate. Mai mult, ar trebui să se aplice factori de corecție la aceste valori de referință în funcție de situația climatică, deoarece termodinamica producerii de electricitate din combustibil depinde de temperatura mediului ambiant. În plus, acestor valori de referință ar trebui să li se aplice factori de corecție pentru pierderi evitate în rețea, pentru a ține seama de economia de energie realizată atunci când utilizarea rețelei este limitată datorită producției descentralizate.
(3)
Dimpotrivă, analiza a arătat că, în ceea ce privește valorile armonizate ale randamentului de referință pentru producția separată de căldură, nu era necesară stabilirea unei distincții în funcție de anul de construcție, întrucât eficiența energetică netă a cazanelor nu s-a prea îmbunătățit în perioada reglementată de analiză. Nu sunt necesari factori de corecție în funcție de situația climatică deoarece termodinamica producerii de căldură din combustibil nu depinde de temperatura mediului ambiant. În plus, nu sunt necesari factori de corecție suplimentari pentru pierderi de căldură în rețea deoarece căldura este întotdeauna utilizată în apropierea locului de producere.
(4)
Valorile armonizate ale randamentului de referință au fost stabilite pe baza principiilor menționate la litera (f) din anexa III la Directiva 2004/8/CE.
(5)
Sunt necesare condiții stabile pentru a favoriza investițiile în cogenerare și pentru a menține încrederea investitorilor. În această perspectivă, este necesară menținerea acelorași valori de referință pentru o unitate de cogenerare pe o perioadă suficient de lungă de 10 ani. Cu toate acestea, luând în considerare obiectivul principal al Directivei 2004/8/CE de a promova cogenerarea pentru a economisi energia primară, ar trebui acordat un stimulent pentru modernizarea unităților de cogenerare mai vechi pentru a îmbunătăți eficiența energetică a acestora. Din aceste motive, valorile randamentului de referință pentru electricitate care se aplică unei unități de cogenerare ar trebui să devină mai stricte începând cu al unsprezecelea an de la construcție.
(6)
Măsurile prevăzute de prezenta decizie sunt în conformitate cu avizul Comitetului pentru cogenerare,
ADOPTĂ PREZENTA DECIZIE:
Articolul 1
Stabilirea valorilor armonizate ale randamentului de referință
Valorile armonizate ale randamentului de referință pentru producția separată de electricitate și căldură sunt cele stabilite în anexa I și anexa II.
Articolul 2
Factori de corecție pentru valorile armonizate ale randamentului de referință pentru producția separată de electricitate
(1) Statele membre aplică factorii de corecție stabiliți în anexa III litera (a) pentru a adapta valorile armonizate ale randamentului de referință stabilite în anexa I la situația climatică medie din fiecare stat membru.
Factorii de corecție pentru situația climatică medie nu se aplică tehnologiei de cogenerare pe bază de pilă de combustie.
În cazul în care, pe teritoriul unui stat membru, datele metrologice oficiale indică diferențe în temperatura anuală a mediului ambiant de 5 °C sau mai mult, respectivul stat membru poate să folosească, sub rezerva notificării către Comisie, mai multe zone climatice în sensul primului paragraf, utilizând metoda stabilită în anexa III litera (b).
(2) Statele membre aplică factorii de corecție stabiliți în anexa IV pentru a adapta valorile armonizate ale randamentului de referință stabilite în anexa I la pierderile evitate din rețea.
Factorii de corecție pentru pierderile evitate din rețea nu se aplică lemnelor de foc și biogazului.
(3) Atunci când statele membre aplică atât factorii de corecție stabiliți în anexa III litera (a) cât și cei stabiliți în anexa IV, statele membre aplică anexa III litera (a) înainte de a aplica anexa IV.
Articolul 3
Aplicarea valorilor armonizate ale randamentului de referință
(1) Statele membre aplică valorile armonizate ale randamentului de referință stabilite în anexa I referitoare la anul de construcție al unei unități de cogenerare. Aceste valori armonizate ale randamentului de referință se aplică pentru 10 ani începând cu anul de construcție al unei unități de cogenerare.
(2) Începând cu al unsprezecelea an de la construcția unei unități de cogenerare, statele membre aplică valorile armonizate ale randamentului de referință care, în temeiul alineatului (1), se aplică unei unități de cogenerare vechi de 10 ani. Aceste valori armonizate ale randamentului de referință se aplică timp de un an.
(3) În sensul prezentului articol, anul de construcție al unei unități de cogenerare înseamnă anul calendaristic al primei producții de electricitate.
Articolul 4
Modernizarea unei unități de cogenerare
În cazul în care o unitate de cogenerare existentă este modernizată și costurile de investiții pentru modernizare depășesc 50 % din costurile de investiții pentru o unitate de cogenerare nouă comparabilă, anul calendaristic al primei producții de electricitate a unității de cogenerare modernizate este considerat anul său de construcție în sensul articolului 3.
Articolul 5
Combinație de combustibili
În cazul în care unitatea de cogenerare funcționează cu o combinație de combustibili, valorile armonizate ale randamentului de referință pentru producția separată se aplică proporțional mediei ponderate a aportului de energie al diferiților combustibili.
Articolul 6
Destinatari
Prezenta decizie se adresează statelor membre.
Adoptată la Bruxelles, 21 decembrie 2006.